Louhisaaren kartano avautuu kesäksi - Matkailu - Aamuset
Louhisaaren kartano avautuu kesäksi
Louhisaaren kartano avautuu maanantaina kesän ajaksi. Kuva: Kansallismuseo
15.5.2019 8:21 Aamuset
Varsinais-Suomessa, Maskun Askaisissa sijaitseva Louhisaaren kartanolinna avautuu yleisölle kesäkaudeksi 15. toukokuuta. Suomen kansallismuseon kohteisiin kuuluva Louhisaari on ainoalaatuinen yleisökohde, josta riittää ammennettavaa niin jalosukuisten kartanoelämästä ja 1600-luvun palatsiarkkitehtuurista kiinnostuneille kuin kasviharrastajille.
– Louhisaaressa ensimmäistä kertaa käyvät asiakkaat lumoutuvat paikan tunnelmasta ja monet uskolliset Louhisaaren ystävät vierailevat paikassa joka kesä, Louhisaaren intendentti Jouni Marjamäki kertoo.
Kohteena Louhisaari on harvinainen: sen laaja Askaisten kirkolle ulottuva kulttuurimaisema on säilynyt poikkeuksellisen hyvin. Louhisaaren 1600- ja 1700-luvun interiöörit muodostavat lumoavan taustan Kansallismuseon kokoelmien kiehtoville esineille.
Louhisaaressa perehdytään opastetuilla kierroksilla omistajasukujen, Flemingien ja Mannerheimien, ylhäisaateliston elämään. Kalmilainen puutarha puolestaan tutustuttaa 1700-luvun hyöty- ja koristekasveihin.
Suomen kansainvälisesti tunnetuimman tiedemiehen, Turun akatemian ensimmäisen talousopin professorin Pehr Kalmin oppien mukaan suunnitellussa hyötypuutarhassa yhdistyvät valistusajan ihanteet: kaikkien kasvien tulee olla hyötykasveja ja puutarhan symmetrisesti järjestyksessä.